Reisigers gewaarsku ná uitbreking van dodelike plaagVrywilligers van Red Cross praat met inwoners van ŉ nedersetting buite Antananarivo in Madagaskar (16 Oktober 2017). Foto: AP Photo/Alexander Joe Reisigers na Madagaskar is vandeesweek gewaarsku om die nodige voorsorgmaatreëls te tref voordat hulle na dié eiland reis te midde van dodelike builepes en longpes wat daar uitgebreek het. Die Wêreldgesondheidsorganisasie (WGO) het gesê hoewel dit algemeen is vir builepes om dié tyd van die jaar in Madagaskar voor te kom, affekteer die plaag vanjaar ook stedelike gebiede buite die normale geografiese patroon. DPA berig die plaaslike departement van gesondheid het Saterdag gesê die plaag het reeds die lewe van 107 mense geëis. Manitra Rakotoarivony, direkteur van gesondheidsbevordering, het gesê tot dusver is 1 104 gevalle aangemeld en 689 mense het van die siekte herstel. Dr. Pete Vincent van die Netcare-reisklinieke en Tokai Medicross, het gesê dit is kommerwekkend dat die plaag ook stedelike gebiede bereik het aangesien hierdie vorm van die plaag van mens tot mens versprei kan word deur liggaamsvloeistowwe en respiratoriese vog. Vincent het gesê hoewel die kans vir reisigers om die siekte op te doen relatief laag is, moet reisigers na Madagaskar hulself vertroud maak met die potensiële risiko’s en die voorsorgmaatreëls wat getref kan word. “Die Nasionale Instituut vir Oordraagbare Siektes (Nios) beveel aan dat reisigers na Madagaskar digbevolkte gebiede of enige mense wat siek is vermy. Daar word ook aanbeveel dat besoekers chirurgiese maskers dra om die kans om die pes op te doen te verminder,” het Vincent gesê. “Aangesien die plaag in sy builevorm deur knaagdiervlooie na mense oorgedra word, moet alles moontlik gedoen word om kontak met knaagdiere, insluitend dierkarkasse, te vermy.” Chirurgiese maskers word om kinders se gesigte geplaas in Antananarivo, Madagaskar (3 Oktober 2017). Foto: AP Photo/Alexander Joe Vincent het reisigers aanbeveel om gifstowwe, byvoorbeeld Doom, te gebruik om vlooie binnenshuis, in voertuie en kamptoerusting uit te roei. Dit is ook raadsaam om insekweerders op moue, krae en die onderkant van langbroeke en rompe te gebruik, asook op gordyne, beddegoed en voertuigsitplekke om vlooie weg te hou. Volgens Vincent sluit vroeë simptome van builepes in die pynlike inflammasie van limfnodes, terwyl longpes gepaardgaan met koors, kortasem, hoes en swakheid. “Enigiemand wat vermoed dat hulle moontlik geïnfekteer kan wees of hierdie simptome toon terwyl hulle in die plaaggebied reis, moet onmiddellik mediese behandeling kry, aangesien vroeë behandeling die uitkoms aansienlik kan verbeter,” het hy gesê. Hy het ook gewaarsku dat reisigers na Madagaskar nie die risiko van malaria moet ignoreer nie, hoewel die uitbreking van builepes en longpes nou meer aandag in die media geniet. “Malaria is steeds ŉ ernstige gesondheidsrisiko vir mense wat Madagaskar besoek. Besoek ŉ reiskliniek voordat jy vertrek om te verseker dat jy die gepaste voorsorgmaatreëls tref.”